Teknologisen kehityksen kärkikansana itseään pitävät suomalaiset tuntevat tämän hetken kuumimman teknologian eli tekoälyn kaikkein huonoiten Euroopassa. Markkinointitoimisto OMD:n tekemän tutkimuksen mukaan eurooppalaisista 63 prosenttia kokee tekoälyn jossain määrin tutuksi. Suomalaisten kohdalla osuus on vain 48 prosenttia, kun kärkimaassa Espanjassa luku on peräti 87 prosenttia.

Työ- ja elinkeinoministeriö haluaa nostaa Suomen tekoälyn kärkimaaksi, mutta se ei ehkä käykään kovin helposti.

–Tekoälystä on tullut osa eurooppalaisten yleistietoa. Tutkimustulostemme valossa Suomen nousu tekoälyn suurvallaksi on haastavaa, sillä suuri osa kansasta on pahasti jälkijunassa, OMD Finlandin strategiajohtaja Timo Paloheimo sanoo.

Tutkimuksen mukaan suomalaiset ovat epäileviä tekoälyä kohtaan. Suoranaista epäluottamusta sitä kohtaan kokee 39 prosenttia suomalaisista (Emea-alue 33 %). Yli puolet heistä ei luota siihen, miten dataa hyödynnetään.

Tekoälyyn luottaa vain 14 prosenttia suomalaisista (Emea 23 %).

Paloniemen mukaan suomalaisten näkemykset tekoälyn hyödyistä ovat vielä puuhastelun asteella. Esimerkiksi tekoälyn kohdatessaan suomalaiset todennäköisimmin (61 %) kysyisivät siltä epäsopivia kysymyksiä. Keskimäärin eurooppalaisista vastaavaan puuhasteluun syyllistyisi 54 prosenttia. Suomalaisista 54 prosenttia yrittäisi jujuttaa tekoälyn tarjoamaan alennuksia tai muita palkintoja, kun muista eurooppalaisista se kiinnostaa 47 prosenttia.

Tutkimuksen mukaan lähes puolet suomalaisista ei koe tarvitsevansa tekoälyä. Se tarkoittaa, että tekoälyä käyttävien yritysten ja julkisten toimijoiden on parannettava viestintäänsä tekoälyn hyödyistä. Lisäksi vaikuttaa siltä, että suomalaiset eivät vain ymmärrä olevansa tekemisissä tekoälyn kanssa, koska tekoälyä hyödynnetään älypuhelimissa ja monenlaisissa palveluissa, kuten esimerkiksi Netflixissä ja Facebookissa.

Kiinnostavaa tutkimuksessa oli, että useampi nuori kuin vanhempi vastaaja kertoi, ettei tarvitse tekoälyä. Eroa vastaajaryhmien välillä oli kahdeksan prosenttiyksikköä (49 % > 41 %).

Viime viikolla julkistettiin konsulttiyhtiö McKinseyn ja Googlen tekemä tutkimus tekoälyn vaikutuksesta työn tulevaisuuteen. Sen mukaan 70 prosenttia suomalaisista suhtautuu positiivisesti tekoälyyn.

Lähde: Tekniikka & Talous